BCH ผลงานมั่นคง
หลายฝ่ายยังตั้งเป้าหมายรายได้ของ BCH ว่ายังเติบโตไปในทิศทางสดใส ด้วยพลังขับเคลื่อนจากโรงพยาบาลเวิลด์เมดิคอลเซ็นเตอร์ที่ปรับตัวขึ้นอย่างต่อเนื่อง ซึ่งมีลูกค้าชาวจีนกลับเข้ามาใช้บริการเป็นปกติ ตลอดจนผลการดำเนินงาน โรงพยาบาลในเครืออื่นๆ
4 มิ.ย. 2559

–คุณค่าบริษัท–
 
หลายฝ่ายยังตั้งเป้าหมายรายได้ของบริษัท บางกอก เชน ฮอสปิทอล จำกัด (มหาชน) หรือ BCH ว่ายังเติบโตไปในทิศทางสดใส ด้วยพลังขับเคลื่อนจากโรงพยาบาลเวิลด์เมดิคอลเซ็นเตอร์ที่ปรับตัวขึ้นอย่างต่อเนื่อง ซึ่งมีลูกค้าชาวจีนกลับเข้ามาใช้บริการเป็นปกติ ตลอดจนผลการดำเนินงาน โรงพยาบาลในเครืออื่นๆ
โดยเฉพาะกลุ่มโรงพยาบาลเกษมราฎร์ที่ทางโรงพยาบาลมีการอัพเกรดหรือเพิ่มเทคโนโลยีการรักษาใหม่ๆ รวมถึงเพิ่มจำนวนแพทย์เฉพาะทาง ส่งผลให้มีผู้ป่วยเข้ามาใช้บริการอย่างหนาแน่น ทำให้ทางโรงพยาบาลยังมีแนวโน้มที่จะเพิ่มจำนวนห้องตรวจ OPD อีกราว 20 ห้องตรวจ ในโรงพยาบาลเกษมราษฎร์สระบุรีและโรงพยาบาลเกษมราษฎร์ฉะเชิงเทราในไตรมาส 3 ปี 59  เพื่อรองรับจำนวนผู้ป่วยที่มีแนวโน้มสูงขึ้น
อีกทั้งมีแผนจะเปิดศูนย์โรคหัวใจเฉพาะทางในโรงพยาบาลเกษมราษฎร์ศรีบุรินทร์ จ.เชียงราย บวกกับปรับขึ้นค่ารักษาพยาบาล ซึ่งจะมีผลตั้งแต่วันที่ 1 มิ.ย. 59 เป็นต้นไป คาดจะช่วยหนุนให้รายได้จากกิจการโรงพยาบาลในช่วงครึ่งปีหลังโตโดดเด่น
เช่นเดียวกับผลการดำเนินงานช่วงไตรมาส 1 สิ้นสุดวันที่ 31 มีนาคม 2559 บริษัทมีรายได้รวมขยับขึ้นมาอยู่ที่ 1,561.66 ล้านบาท จากงวดเดียวกันของปีก่อน 1,348.60 ล้านบาท เป็นผลจากรายได้กิจการโรงพยาบาลที่เพิ่มขึ้น ส่งผลให้บริษัทมีกำไรขยับขึ้นมาอยู่ที่ 155.72 ล้านบาท หรือ 0.06 บาทต่อหุ้น จากงวดเดียวกันของปีก่อน 94.79 ล้านบาท หรือ 0.04 บาทต่อหุ้น
จุดเริ่มต้นของผลการดำเนินงานที่แข็งแกร่งอย่างกระฉูด และเชื่อว่าผลการดำเนินงานในปี 2559 คงทรงตัวดังช่วงหลายปีที่ผ่านมา อันได้แก่ในปี 2555 บริษัทมีกำไรสุทธิจำนวน 910.29 ล้านบาท ต่อในปี 2556 บริษัทมีกำไรสุทธิจำนวน 584.74 ล้านบาท และในปี 2557 บริษัทมีกำไรสุทธิจำนวน 521.87 ล้านบาท ส่วนในปี 2558 บริษัทมีกำไรสุทธิ 527.33 ล้านบาท    
ด้านนักวิเคราะห์ ก็มีประมาณการกำไรสุทธิปี  59 ขึ้นมาเล็กน้อยเป็น 683 ล้านบาท (จากเดิมคาด 647 ล้านบาท) โต 29.5% จากงวดเดียวกันของปีก่อน
ขณะที่นักวิเคราะห์ บล. ฟิลลิป มองว่าแม้กำไรสุทธิไตรมาส 1 ปี 59 จะอ่อนตัวลง เทียบจากงวดเดียวกับไตรมาสก่อน แต่จากแนวโน้มของรพ.ในเครืออื่นๆและรพ. เวิลด์เมดิคอลเซ็นเตอร์ ที่ปรับตัวดีขึ้นต่อเนื่องจากจำนวนผู้ป่วยที่เข้าใช้บริการสูงขึ้นทั้ง OPD และ IPD คาดจะช่วยหนุนให้กำไรสุทธิของบริษัทมีอัตราการขยายตัวสูง คงคำแนะนำ “ซื้อ” และปรับราคาพื้นฐานปี 59 ขึ้นมาเล็กน้อยที่ 12.50 บาทต่อหุ้น
…
 
ผู้ถือหุ้นรายใหญ่
1.นายเฉลิม หาญพาณิชย์ 813,750,000 หุ้น 32.63%
2.พ.ญ.สมพร หาญพาณิชย์ 183,750,000 หุ้น 7.37%
3.บริษัท ไทยเอ็นวีดีอาร์ จำกัด 164,008,615 หุ้น 6.58%
4.THE BANK OF NEW YORK MELLON 130,046,775 หุ้น 5.21%
5.สำนักงานประกันสังคม 97,228,400 หุ้น 3.90%
 
รายชื่อกรรมการ
1.นาย เฉลิม หาญพาณิชย์ ประธานกรรมการ
2.นาย เฉลิม หาญพาณิชย์ ประธานกรรมการบริหาร
3.นาง สมพร หาญพาณิชย์ กรรมการ
4.นาย ไพบูรณ์ นาโคศิริ กรรมการ
5.นาง สายฝน ชัยมงคล กรรมการ